איה נעמאנה, צעירה ישראלית בת 21, הוכרזה כנעדרת מאז יום שישי באזור מדבר המלח בדנקיל שבאתיופיה. היא יצאה עם משלחת מהטכניון לטיול במדינה – וככל הנראה איבדה את דרכה במהלך טיול רגלי ולא הגיעה לנקודת המפגש. הבוקר (ראשון) בני משפחתה של נעאמנה מסרו שגופתה נמצאה סמוך למקום בו נראתה בפעם האחרונה. כעת צוותים בשטח מטפלים בהעברת הגופה לאדיס אבבה.
ב-ynet דווח כי אתמול (שבת) בשעות הבוקר קיבל משרד החוץ עדכון אודות ההיעדרות. "מרגע קבלת ההודעה, נציגי שגרירות ישראל באדיס אבבה נמצאים בקשר עם הרשויות, גורמי ממשל וצבא ועם נציגי חברת החילוץ 'מגנוס' ומנסים לסייע בכל מישור אפשרי בחיפושים", נמסר.
חבריה לקבוצה פרסמו הודעה בקבוצות פייסבוק של מטיילים באפריקה, שבהן כתבו: "דחוף! איה נעמאנה הלכה לאיבוד בזמן טיול עם קבוצה של ישראלים בדנקיל באתיופיה. היא נמצאת כבר יותר מתשע שעות בתנאים של 50 מעלות בלי מים".